钦定古今图书集成/明伦汇编/氏族典/第361卷 > 《汪溪族谱》 > 金彦
## 钦定古今图书集成/明伦汇编/氏族典/第361卷 > 《汪溪族谱》 > 金彦

按《后汉书王忳传》：“忳尝诣京师，于空舍中见一书生，
疾困，愍而视之。书生谓忳曰：‘我当到洛阳，而被病，命
在须臾，腰下有金十斤，愿以相赠。死后乞藏骸骨’。未
及问姓名而命绝。忳即鬻金营葬，馀金悉置棺下。后
归数年，县署忳大度亭长。初到之日，有马驰入亭中
而止。其日大风飘一绣被，复堕忳前，即言之于县，县”
以归忳。忳后乘马到雒县，马遂奔走，牵忳入它舍。主
人见之，问忳所由得马，忳具说其状，并及绣被。主人
怅然良久，乃曰：“被随旋风，与马俱亡，卿何阴德而致
此二物？”忳自念有葬书生事，因说之，并道书生形貌
及埋金之处。主人大惊，号曰：“是我子也，姓金名彦，前
往京师，不知所在，何意卿乃葬之？大恩久不报，天以
此章卿德耳。”